Swartgesig-herrie: Studente kry regshulpEen van die meisies wat daarvan beskuldig is dat sy haar gesig “swart” gesmeer het Foto: Facebook Die twee studente van die Universiteit Stellenbosch (US) wat geskors is weens die beweerde “blackface”-geval by dié instansie, het regshulp gekry. Die studente het Donderdagoggend met die regspan van AfriForum Jeug vergader. Volgens die organisasie het die studente hulle aanbod aanvaar om hulle by te staan om hul regte te beskerm. Die meisies, wat inwoners van die Heemstede-koshuis was, is geskors nadat ŉ foto van hulle op sosiale media versprei is waarop hul gesigte oënskynlik swart geverf is. Dit het later aan die lig gekom dat die meisies se gesigte eintlik pers geverf en met blinkers bedek was vir die koshuis se sterreruim-partytjie. Die universiteit het daarna gesê dat die ondersoek na die voorval steeds voortgaan en dat die studente steeds geskors sal bly aangesien die universiteit “nie kan optree op grond van menings of foto’s in die media, op sosiale media of individuele standpunte nie”. Marlé Odendaal, AfriForum Jeug se Maties-woordvoerder, het Donderdag gesê die US-bestuur se “skreiende” hantering van die aangeleentheid en sy onverklaarbare traagheid om die “gruwelike, lompe mistasting en onbehoorlike skorsing onmiddellik reg te stel”, regverdig drastiese regsoptrede. “Dit is, om die minste te sê, uiters onbillik en onaanvaarbaar,” het Odendaal gesê. “Ons is uiters teleurgestel oor hoe die studenteraad (SR) die saak hanteer het. Dis duidelik dat die SR eerder wil luister na wat Open Stellenbosch te sê het as na die studente wat hulle veronderstel is om te verteenwoordig.” Sy het beklemtoon dat AfriForum Jeug sogenaamde “blackfacing” asook enige vorm van rassisme ten sterkste verwerp en dit onder geen omstandighede goedkeur nie. “AfriForum Jeug is ’n niediskriminerende, inklusiewe organisasie wat daarop fokus om alle individue teen enige vorm van onregverdigheid en diskriminasie te beskerm. Dit is ook om hierdie rede dat AfriForum Jeug by die saak betrokke raak en die verontregte studente ondersteun.” Lees alle vorige berigte oor die swartgesig-aangeleentheid op Maroela Media.